CELEX: C2005/082/78
Language: sk
Date: 2005-04-02 00:00:00
Title: Vec T-87/05: Žaloba podaná dňa 25. februára 2005: EDP-Energias de Portugal S.A. proti Komisii Európskych spoločenstiev

2.4.2005   
            
            
               SK
            
            
               Úradný vestník Európskej únie
            
            
               C 82/44
            
         Žaloba podaná dňa 25. februára 2005: EDP-Energias de Portugal S.A. proti Komisii Európskych spoločenstiev
   (Vec T-87/05)
   (2005/C 82/78)
   Jazyk konania: angličtina
   EDP-Energias de Portugal S.A., so sídlom v Lisabone (Portugalsko), v zastúpení: C. Botelho Moniz, R. García-Gallardo, A. Weitbrecht a J. Ruiz Calzado, lawyers, podal 25. februára 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie Komisie z 9. decembra 2004 vo veci vedenej pod číslom COMP/M.3440 EDP/GNI/GDP o vyhlásení koncentrácie, na základe ktorej získali Energias de Portugal SA a ENI Portugal Investment S.p.A. spoločnú kontrolu nad Gás de Portugal SGPS S.A. za nezlúčiteľnú so spoločným trhom,
            
         
               —
            
            
               zaviazal Komisiu na náhradu trov konania, vrátane trov žalobcu.
            
         Žalobné dôvody a hlavné tvrdenia
   Napadnutým rozhodnutím Komisia vyhlásila za nezlúčiteľnú so spoločným trhom koncentráciu, na základe ktorej získal žalobca spolu s ENI Portugal Investment S.p.A. spoločnú kontrolu nad Gás de Portugal SGSP S.A, ktorej činnosti v plynárenskom odvetví zahŕňajú všetky úrovne distribučného a dodávateľského reťazca v Portugalsku.
   Na podporu svojej žaloby žalobca predovšetkým uvádza, že v konaní, ktoré viedlo k napadnutému rozhodnutiu, Komisia porušila zásadu dobrej správy a nezohľadnila podstatné formálne náležitosti tým, že žalobcovi neumožnila v dostatočnom rozsahu prístup k výsledku trhového testu záväzkov, ktoré navrhli účastníci koncentrácie a nevykonala nestranné a dôkladné posúdenie navrhnutých záväzkov pri hodnotení trhového testu.
   Žalobca ďalej tvrdí, že Komisia porušila aj svoju povinnosť náležite odôvodniť svoje rozhodnutie podľa článku 253 ES, pretože sa spoľahla na informácie považované za dôverné, ktoré neboli sprístupnené žalobcovi.
   Žalobca uplatňuje aj skutočnosť, že portugalský trh s plynom je podľa článku 28 ods. 2 smernice 2003/55 (1) považovaný za „vznikajúci“ a až do apríla 2007 je vyňatý z tejto smernice. Žalobca sa domnieva, že posudzovaním účinkov koncentrácie na trhu s plynom, ktorý nie je vystavený hospodárskej súťaži, porušila Komisia právo portugalskej vlády reštrukturalizovať plynárenské odvetvie počas obdobia uplatňovania výnimky. Ďalej tvrdí, že Komisia nesprávne uplatnila hmotnoprávne kritérium uvedené v článku 2 nariadenia 4064/89 (2) tým, že zamýšľala posúdiť účinky navrhnutej koncentrácie na konci obdobia, počas ktorého sa uplatňuje výnimka, čo je o niekoľko rokov neskôr.
   Ďalšie porušenie tohto článku, ako aj povinnosti odôvodnenia spočíva podľa názoru žalobcu v skutočnosti, že Komisia neposudzovala, či by posilnenie dominantného postavenia žalobcu a Gás de Portugal na trhoch s elektrinou a plynom bolo významnou prekážkou hospodárskej súťaže.
   Napokon, žalobca tvrdí, že Komisia porušila článok 8 ods. 2 a 3 nariadenia č. 4064/89 záverom, že napriek záväzkom, ktoré navrhli účastníci, by navrhnutá transakcia mala byť vyhlásená za nezlúčiteľnú so spoločným trhom.
   
      (1)  Smernica Európskeho parlamentu a Rady č. 2003/55/ES z 26. júna 2003 o spoločných pravidlách pre vnútorný trh so zemným plynom, ktorou sa ruší smernica 98/30/ES, Ú. v. EÚ L 176, s. 57.
   
      (2)  Nariadenie Rady (EHS) č. 4064/89 zo dňa 21. decembra 1989 o kontrole koncentrácií medzi podnikmi, Ú. v. ES L 257/90, s. 13.